**დანართი N1**

**დამტკიცებულია**

**სსიპ - შოთა რუსთაველის ეროვნული სმეცნიერო**

**ფონდის გენერალური დირექტორის**

 **2014 წლის 29 აპრილის N36**  **ბრძანებით**

**ფუნდამენტური კვლევებისათვის სახელმწიფო სამეცნიერო გრანტების 2014 წლის კონკურსის ჩატარების წესი**

**მუხლი 1. ზოგადი დებულებანი**

1. ფუნდამენტური კვლევებისათვის სახელმწიფო სამეცნიერო გრანტების (შემდგომში – გრანტი) მიზანია, ხელი შეუწყოს ფუნდამენტური ხასიათის სამეცნიერო კვლევების შემდგომ განვითარებას, ღიად გამოცხადებული საგრანტო კონკურსის (შემდგომში – კონკურსი) გზით შეარჩიოს და დააფინანსოს ფუნდამენტური ხასიათის სამეცნიერო-კვლევითი პროექტები.
2. კონკურსი იმართება ღიად და საჯაროდ, გამჭვირვალე კონკურენტულ გარემოში, დამოუკიდებელ მაღალკვალიფიციურ ექსპერტიზაზე დაყრდნობით.
3. კონკურსში შეირჩევა და დაფინანსდება კვლევები, რომლებიც მიზნად ისახავს ახალი ან უფრო სრულყოფილი ცოდნის მიღებას ამა თუ იმ სამეცნიერო დარგში. საკონკურსო კვლევა ორიენტირებული უნდა იყოს მოვლენების, ფაქტების, თეორიების, მოდელების, ახალი იდეებისა და კონცეფციების თეორიულსა და ექსპერიმენტულ შესწავლა - ანალიზზე. დასაფინანსებელ კვლევას არ მოეთხოვება უშუალო კომერციული სარგებლიანობა, თუმცა გრძელვადიან პერსპექტივაში უნდა წარმოადგენდეს სოციალურ-პოლიტიკური, საზოგადოებრივი, კულტურული ან/და ტექნიკური პროგრესის საფუძველს;
4. კონკურსი ტარდება „ფუნდამენტური კვლევებისათვის სახელმწიფო სამეცნიერო გრანტების შესახებ“ საქართველოს მთავრობის 2011 წლის 16 თებერვლის N84 დადგენილებითა და წინამდებარე ბრძანებით განსაზღვრული წესების შესაბამისად.

**მუხლი 2. საგრანტო კონკურსის ადმინისტრირება**

1. კონკურსის სრულ ადმინისტრირებას ახდენს სსიპ შოთა რუსთაველის ეროვნული სამეცნიერო ფონდი (შემდგომში - ფონდი).

2. ფონდი უზრუნველყოფს:

ა) კონკურსის გამოცხადებას კანონმდებლობით დადგენილი წესით;

ბ) კონკურსის ჩატარების წესისა და საკონკურსო დოკუმენტაციის მიღების ვადების დადგენასა და საჯაროდ გამოცხადებას, აგრეთვე, საკონკურსო დოკუმენტაციისა და პროექტის შესრულების შუალედური და საბოლოო ანგარიშის ფორმების დამტკიცებას;

 გ) საკონკურსო დოკუმენტაციის კონკურსის მოთხოვნებთან შესაბამისობის დადგენას;

დ) პოტენციური აპლიკანტებისათვის პროექტების მომზადებისა და კონკურსის პირობების გაცნობის მიზნით საკონსულტაციო სემინარების ჩატარებას;

ე) ექსპერტთა მიერ პროექტების შეფასებისთვის აუცილებელი პროცედურების ადმინისტრირებას;

ვ) ექსპერტებისაგან მიღებულ შეფასებებზე დაყრდნობით და­საფინანსებლად შერჩეული პროექტების გამოვლენას, დამტკი­ცებას, აგრეთვე, საჭიროების შემთხვევაში, პროექტში ცვლილებების შეტანას;

ზ) გამარჯვებული პროექტების დაფინანსებასა და მათი განხორციელების მონიტორინგს დადგენილი წესის შესაბამისად.

3) საგრანტო კონკურსის მიზნებისათვის დადგენილ მოთხოვნებთან შეუსაბამო ან ყალბი ინფორმაციის შემცველი პროექტი შეიძლება მოიხსნას/შეწყვეტილ იქნას კონკურსის/დაფინანსების ნებისმიერ ეტაპზე.

**მუხლი 3. კონკურსში მონაწილეობა**

1. კონკურსში მონაწილეობის უფლება აქვთ:

ა) წამყვანი ან/და თანამონაწილე ორგანიზაციის სახით – საქართველოს კანონმდებლობის შესაბამისად შექმნილ საჯარო სამართლის იურიდიულ პირებს, აგრეთვე საქართველოს საპატრიარქოს, საქართველოში რეგისტრირებულ კერძო სამართლის არასამეწარმეო (არაკომერციულ) იურიდიულ პირებს, რომელთა წესდების/დებულების მიზანია სამეცნიერო კვლევების განხორციელება, უმაღლეს საგანმანათლებლო დაწესებულებებს;

ბ) ძირითადი პერსონალის სახით – მაგისტრანტს, დოქტორანტს, მაგისტრის, დოქტორის ან მათთან გათანაბრებული აკადემიური ხარისხის მქონე საქართველოს მოქალაქეს.

1. პროექტს უნდა ჰყავდეს სამეცნიერო ხელმძღვანელი, დოქტორის ან მასთან გათანაბრებული აკადემიური ხარისხის მქონე საქართველოს მოქალაქე, რომელიც წარმართავს პროექტის მიმდინარეობას. სამეცნიერო ხელმძღვანელი წამყვან და თანამონაწილე ორგანიზაციებთან ერთად პასუხისმგებელია, როგორც პროექტის სამეცნიერო შედეგებზე, ასევე პროექტით გათვალისწინებული საქმიანობის ანგარიშგებაზე;
2. ერთსა და იმავე პირს ერთსა და იმავე დროს ძირითადი პერსონალის სტატუსით არ შეუძლია მონაწილეობა მიიღოს ფონდის მიერ გამოცხადებულ გამოყენებითი კვლევებისათვის სახელმწიფო სამეცნიერო გრანტების, ფუნდამენტური კვლევებისათვის სახელმწიფო სამეცნიერო გრანტებისა ან/და უცხოეთში მოღვაწე თანამემამულეთა მონაწილეობით ერთობლივი კვლევებისათვის სახელმწიფო სამეცნიერო გრანტების კონკურსებში გამარჯვებულ ჯამში 2-ზე მეტი პროექტში.
3. ერთი და იგივე პირი ერთსა და იმავე დროს არ უნდა ხელმძღვანელობდეს გამოყენებითი კვლევებისათვის სახელმწიფო სამეცნიერო გრანტების, ფუნდამენტური კვლევებისათვის სახელმწიფო სამეცნიერო გრანტების ან უცხოეთში მოღვაწე თანამემამულეთა მონაწილეობით ერთობლივი კვლევებისათვის სახელმწიფო სამეცნიერო გრანტების კონკურსებში გამარჯვებულ ერთზე მეტ პროექტს.
4. დაუშვებელია ფუნდამენტური კვლევებისათვის სახელმწიფო სამეცნიერო გრანტების კონკურსში ისეთი საპროექტო განაცხადების შემოტანა, რომლებიც გამარჯვების შემთხვევაში წინააღმდეგობაში მოვა ამ მუხლის მე-3 და მე-4 პუნქტებთან. მაგალითად:

ა) ის, ვინც ძირითადი პერსონალის სტატუსით მონაწილეობს 2012 ან 2013 წლის გამოყენებითი, ფუნდამენტური ან უცხოეთში მოღვაწე თანამემამულეთა მონაწილეობით ერთობლივი კვლევებისათვის სახელმწიფო სამეცნიერო გრანტების კონკურსში გამარჯვებულ ერთ პროექტში, რომელიც დასრულდება 2015 წლის 31 მაისზე გვიან, ფუნდამენტური კვლევებისათვის სახელმწიფო სამეცნიერო გრანტების 2014 წლის კონკურსში ძირითადი პერსონალის სტატუსით ვერ მიიღებს ერთზე მეტ პროექტში მონაწილეობას,

ბ) ის, ვინც ძირითადი პერსონალის სტატუსით მონაწილეობს 2012 ან 2013 წლის გამოყენებითი, ფუნდამენტური ან უცხოეთში მოღვაწე თანამემამულეთა მონაწილეობით ერთობლივი კვლევებისათვის სახელმწიფო სამეცნიერო გრანტების კონკურსში გამარჯვებულ ორ პროექტში, რომლებიც დასრულდება 2015 წლის 31 მაისზე გვიან, ფუნდამენტური კვლევებისათვის სახელმწიფო სამეცნიერო გრანტების 2014 წლის კონკურსში ვერ მიიღებს ძირითადი პერსონალის სტატუსით მონაწილეობას;

გ) ის, ვინც სამეცნიერო ხელმძღვანელობას უწევს 2012 ან 2013 წლის ზემოთაღნიშნულ კონკურსებში დაფინანსებულ პროექტს, რომელიც დასრულდება 2015 წლის 31 მაისზე გვიან, შეძლებს ფუნდამენტური კვლევებისათვის სახელმწიფო სამეცნიერო გრანტების 2014 წლის კონკურსში ძირითადი პერსონალის (მაგრამ არა სამეცნიერო ხელმძღვანელის) სტატუსით მხოლოდ ერთ პროექტში მონაწილეობას);

1. პროექტში აუცილებელია წამყვანი ორგანიზაციის მონაწილეობა.

**მუხლი 4. საკონკურსო პროექტების ფორმატი**

1. საკონკურსოდ წარმოდგენილი პროექტის მინიმალური ხანგრძლივობა უნდა იყოს 6 თვე, ხოლო მაქსიმალური – 36 თვე. პროექტის ხანგრძლივობა უნდა იყოს 6–თვიანი საანგარიშო პერიოდის ჯერადი (12,18 და ა.შ).
2. ფონდიდან მოთხოვნილი საგრანტო დაფინანსება 6–თვიანი პროექტებისთვის უნდა იყოს არაუმეტეს 25 000 ლარისა, 12–თვიანი პოექტებისთვის – არაუმეტეს 50 000 ლარისა, 18–თვიანი პროექტებისთვის – არა უმეტეს 75 000 ლარისა, 24–თვიანი პროექტებისთვის – არაუმეტეს 100 000 ლარისა, 30–თვიანი პროექტებისთვის – არაუმეტეს 125 000 ლარისა და 36–თვიანი პროექტებისათვის – არაუმეტეს 150 000 ლარისა.
3. პროექტის წლიური ბიუჯეტი არ უნდა აღემატებოდეს 50 000 ლარს.
4. წამყვანი და თანამონაწილე ორგანიზაციების ბაზაზე პროექტით დაგეგმილი ამოცანების განხორციელებისათვის აუცილებელი ხარჯები უნდა აისახოს ხარჯვის კატეგორიაში „ზედნადები ხარჯები“. ზედნადები ხარჯების მოცულობა არ უნდა აღემატებოდეს ფონდიდან მოთხოვნილი თანხის 10%–ს.
5. ძირითადი პერსონალის ყოველთვიური საგრანტო დაფინანსება და დამხმარე პერსონალის ყოველთვიური ანაზღაურება არ უნდა აღემატებოდეს 1250 ლარს.

 6. პროექტის საგრანტო დაფინანსება ხორციელდება ტრანშე­ბის სახით. გრანტის თანხები გადაირიცხება პროექტის მიზნობრივ საბანკო ანგარიშებზე ავანსის სახით. ყოველი მომდევნო ტრანში გადაირიცხება წინა საანგარიშო პერიოდის შედეგების შესრულების შესახებ ფონდში წარდგენილი ანგარიშების განხილვის საფუძველზე.

 7. პროექტის დასრულების შემდეგ გრანტის სახსრებით შეძენილი ქონება საკუთრებაში რჩება წამყვან/თანამონაწილე ორგანიზაციებს ან/და ფიზიკურ პირს/პირთა ჯგუფს მათ შორის გაფორმებული ხელშეკრულების მიხედვით.

 8. კონკურსში წარდგენილი პროექტი უნდა შეიცავდეს მოკლე რეზიუმეს, რომელიც შესაძლოა ფონდმა საჯარო გახადოს.

 9. საკონკურსო პროექტი უნდა ითვალისწინებდეს შედეგების საპრეზენტაციო ღონისძიებებს. რეკომენდებულია წელიწადში ერთი მაინც ამგვარი ღონისძიების დაგეგმვა. ასევე, რეკომენდებულია პროექტის ფარგლებში მიღწეული შედეგების გამოქვეყნება საერთაშორისო რეფერირებად გამოცემებში, რომელიც ასახულია Thomson Reuter-ის, Elsevier-ის, ERIH-ის ან მსგავს მონაცემთა ელექტრონულ ბაზაში.

**მუხლი 5. პროექტის ბიუჯეტი**

1. პროექტის ბიუჯეტი შესაძლოა ითვალისწინებდეს შემდეგ მუხლებს/ხარჯვით კატეგორიებს:

ა) ძირითადი პერსონალის შრომის ანაზღაურება - აღნიშნული კატეგორია გულისხმობს საანგარიშო პერიოდის განმავლობაში ძირითადი პერსონალის საგრანტო დაფინანსებას.

ბ) დამხმარე პერსონალის შრომის ანაზღაურება - აღნიშნული კატეგორია გულისხმობს საანგარიშო პერიოდის განმავლობაში დამხმარე პერსონალის შრომის ანაზღაურებას.

გ) მივლინება - აღნიშნული კატეგორია მოიცავს ქვეყნის შიგნით და ქვეყნის გარეთ მივლინების დროს მგზავრობის, საცხოვრებელი ადგილის და დღიური ნორმის ხარჯებს („დაქირავებულისათვის გადახდილი სამივლინებო ხარჯების ნორმების განსაზღვრის შესახებ“ საქართველოს ფინანსთა მინისტრის 2005 წლის 5 აპრილის №220 ბრძანების შესაბამისად). ასევე ქვეყნის გარეთ მივლინებული პირის სავალდებულო დაზღვევისა და ვიზის გაფორმებასთან დაკავშირებულ ხარჯებს.

დ) საქონელი და მომსახურება - საქონელი და მომსახურება - აღნიშნული კატეგორია გულისხმობს პროექტის განხორციელებისათვის საჭირო, საქართველოს ფინანსთა მინისტრის 2010 წლის 25 აგვისტოს №672 ბრძანებით, „საქართველოს საბიუჯეტო კლასიფიკაციის დამტკიცების თაობაზე“ საქონელი და მომსახურეობის ეკონომიკური კლასიფიკაციის მუხლით გათვალისწინებული ხარჯების გაწევას. აღნიშნული მუხლი არ უნდა ითვალისწინებდეს მივლინების და ზედნადების ხარჯებს.

ე) ძირითადი აქტივები - აღნიშნული კატეგორია გულისხმობს პროექტის განხორციელებისათვის საჭირო, საქართველოს ფინანსთა მინისტრის 2010 წლის 25 აგვისტოს №672 ბრძანებით, „საქართველოს საბიუჯეტო კლასიფიკაციის დამტკიცების თაობაზე“ ძირითადი აქტივების კლასიფიკაციის მუხლით გათვალისწინებული ოპერაციების გაწევას.

ვ) ზედნადები ხარჯები - აღნიშნული კატეგორია გულისხმობს საბაზო ორგანიზაციის მიერ გასაწევ ხარჯს, როგორიცაა: კავშირგაბმულობის, ელექტროენერგიის, ბუნებრივი აირის, წყლის, მიზნობრივი/მუნიციპალური დასუფთავების, საბანკო მომსახურების, ტექნიკურ და შრომის უსაფრთხოებასთან დაკავშირებულ ხარჯებს, აგრეთვე გრანტით შეძენილი ძირითადი საშუალებების ტრანსპორტირებისა და მონტაჟის, საბუღალტრო აღრიცხვა-ანგარიშგებისა და ბუღალტრის მომსახურებისათვის გაწეულ შრომით დანახარჯებს.

1. გრანტის სახსრებით დაუშვებელია უძრავი ქონების შეძენა, უძრავი ქონების იჯარა, კაპიტალური რემონტი/შენობა–ნაგებობის რეკონსტრუქცია, ავტომანქანის შეძენა.

**მუხლი 6. კონკურსის ეტაპები**

 კონკურსის ძირითადი ეტაპებია:

ა) კონკურსის გამოცხადება;

ბ) პროექტების რეგისტრაცია ფონდის ელექტრონულ ბაზაში;

გ) კონკურსში მონაწილეობის შესახებ აპლიკანტთა მიერ ხელმოწერილი განცხადების შემოტანა ფონდში;

 დ) საკონკურსო დოკუმენტების კონკურსის მოთხოვნებთან შესაბამისობის დადგენა;

ე) პროექტების შეფასება დამოუკიდებელ ექსპერტთა მეშვეობით;

ვ) დამოუკიდებელ ექსპერტთა შეფასების საფუძველზე შერჩეული პროექტების სამეცნიერო საბჭოზე წარდგენა და დამტკიცება;

ზ) დასაფინანსებლად შერჩეულ პროექტებში მონაწილე წამყვან, თანამონაწილე ორგანიზაციებთან და ძირითად პერსონალთან საგრანტო ხელშეკრულებების გაფორმება.

**მუხლი 7. საკონკურსო დოკუმენტაციის წარდგენა**

* + - 1. კონკურსში მონაწილეობისათვის პროექტი მისი სამეცნიერო ხელმძღვანელის მიერ დარეგისტრირებული უნდა იქნას ფონდის ელექტრონულ ბაზაში. პროექტის რეგისტრაცია ხდება ფონდის ვებგვერდიდან: [www.rustaveli.org.ge](http://www.rustaveli.org.ge) . იქვეა განთავსებული რეგისტრაციის ინსტრუქცია.
			2. პროექტის რეგისტრაციამდე ფონდის ვებგვერდზე მეცნიერის ელექტრონული რეგისტრაცია დასრულებული უნდა ჰქონდეს პროექტის სამეცნიერო ხელმძღვანელსა და ძირითად პერსონალს (პროექტის ძირითადი პერსონალი მონაცემთა ბაზაში დარეგისტრირებული უნდა იყოს პირადობის მოწმობაში მითითებული მონაცემებით). აღნიშნული პირები ვალდებულები არიან ფონდის ელექტრონულ ბაზაში ატვირთონ აკადემიური განათლების დამადასტურებელი დოკუმენტები. თუ აკადემიური განათლების დამადასტურებელი დოკუმენტი უცხოეთშია გაცემული, პირი წარადგენს დოკუმენტის სანოტარო წესით დამოწმებულ თარგმანსა და სსიპ - განათლების ხარისხის განვითარების ეროვნული ცენტრის მიერ გაცემულ დოკუმენტს უცხოეთში მიღებული განათლების აღიარების შესახებ;
			3. პროექტის ელექტრონული რეგისტრაციის ბოლო და, ამავე დროს, აუცილებელი საფეხურია პროექტის საბოლოო წარდგენა (იხ. რეგისტრაციის ინსტრუქცია). პროექტის საბოლოო წარდგენის შემდეგ პროექტის ატვირთული ვარიანტის რედაქტირება შეუძლებელი იქნება.
			4. პროექტის საბოლოო წარდგენის შემდეგ ელექტრონული ბაზა დააგენერირებს „პროექტის წარმომდგენი იურიდიული და ფიზიკური პირების ერთობლივ განცხადებას კონკურსში მონაწილეობის შესახებ“, რომლის ნაბეჭდი ვარიანტი სათანადო ხელმოწერებითა და ბეჭდით/ბეჭდებით (ასეთის არსებობის შემთხვევაში) დამოწმებული წარდგენილ უნდა იქნას ფონდის კანცელარიაში.
			5. თუ ფონდის კანცელარიაში წარდგენილი არ იქნება „პროექტის წარმომდგენი იურიდიული და ფიზიკური პირების ერთობლივი განცხადება კონკურსში მონაწილეობის შესახებ“, პროექტი კონკურსში დარეგისტრირებულად არ ჩაითვლება, მიუხედავად ელექტრონული რეგისტრაციის დასრულებისა.
			6. პროექტების ელექტრონული რეგისტრაცია შესაძლებელი იქნება 2014 წლის 13 მაისიდან 23 ივნისის 24 სთ-მდე. ელექტრონულად დარეგისტრირებული პროექტებისათვის „პროექტის წარმომდგენი იურიდიული და ფიზიკური პირების ერთობლივი განცხადება კონკურსში მონაწილეობის შესახებ“ ფონდში წარმოდგენილი უნდა იყოს არაუგვიანეს 27 ივნისის 18 საათისა. ვადის დარღვევით შემოსული საკონკურსო დოკუმენტაცია ფონდში აღარ მიიღება.
			7. პროექტის რეგისტრაციისას შესაძლებელია მიეთითოს არაუმეტეს სამი არასასურველი ექსპერტისა, რომელთაც შესაფასებლად წარმოდგენილი პროექტი არ გაეგზავნება.
			8. იმ შემთხვევაში, თუ პროექტი წარდგენილია ქართველოლოგიის მეცნიერებების ან ჰუმანიტარული, ეკონომიკური და სოციალური მეცნიერე­ბე­ბის სამეცნიერო მიმართულებაში, პროექტის წარმდგენებს შეუძლიათ რეკომენდაციის სახით ფონდს მიუთითონ მათთვის სასურველი ოპცია: „უპირატესობას ვანიჭებ სრულად უცხოურ ექსპერტიზას“ ან „უპირატესობას ვანიჭებ შერეულ ექსპერტიზას“. ამ რეკომენდაციას ფონდისათვის არ ექნება სავალდებულო ხასიათი.
			9. ფონდი უფლებამოსილია კონკურსის ნებისმიერ ეტაპზე კონკურსიდან მოხსნას პროექტები, რომლებიც არ შეესაბამება კონკურსის მიზნებისათვის დადგენილ მოთხოვნებს ან შეიცავს ყალბ ინფორმაციას.
			10. პროექტის ქართული და ინგლისური ვერსიების იდენტურობაზე პასუხისმგებელია სამეცნიერო ხელმძღვანელი.
			11. ფონდი არ ანაზღაურებს პროექტის მომზადებისა და წარდგენისათვის გაწეულ ხარჯებს.

**მუხლი 8. პროექტების შეფასება**

1. კონკურსის მოთხოვნებთან შესაბამისობაში მყოფი რეგისტრირებული პროექტები შესაფასებლად გადაეცემა დამოუკიდებელ ადგილობრივ ან/და უცხოელ ექსპერტებს.
2. ექსპერტები პროექტს აფასებენ „ფუნდამენტური კვლევებისათვის სახელმწიფო სამეცნიერო გრანტების შესახებ“ საქართველოს მთავრობის 2011 წლის 16 თებერვლის №84 დადგენილების №2 დანართით გათვალისწინებული პროექტის შეფასების კრიტერიუმების მიხედვით.
3. თითოეული პროექტი თავდაპირველად შეფასდება ორი ექსპერტის მიერ.
4. პროექტის შეფასებამდე ექსპერტი პასუხს გასცემს შეკითხვას: შეესაბამება თუ არა პროექტი ამ დებულების პირველი მუხლის მე-3 პუნქტით განსაზღვრულ საკონკურსო მიზნებს (ითვალისწინებს თუ არა პროექტი ფუნდამენტურ კვლევას). უარყოფითი პასუხის შემთხვევაში მოცემული ექსპერტი პროექტს აღარ აფასებს.
5. თუ ორიდან მხოლოდ ერთმა ექსპერტმა ჩათვალა, რომ პროექტი ფუნდამენტურ კვლევას არ მოიცავს, მაშინ პროექტს შეაფასებს მესამე ექსპერტი; თუ მისი აზრითაც პროექტი არ ითვალისწინებს ფუნდამენტურ კვლევას, პროექტი წყვეტს კონკურსში მონაწილეობას. ამ მუხლის მე-8 პუნქტით განსაზღვრულ შემთხვევაში პროექტი შესაძლოა შეაფასოს მეოთხე ექპერტმაც.
6. პროექტი კონკურსიდან იხსნება თუ ორმა ექსპერტმა ჩათვალა, რომ ის ფუნდამენტურ კვლევას არ წარმოადგენს, მიუხედავად იმისა, თუ რამდენმა ექსპერტმა მიიჩნია პროექტში გათვალისწინებული კვლევა ფუნდამენტურად.
7. თუ ორ შეფასებას შორის განსხვავება 15 ქულაზე ნაკლებია, პროექტის შეფასება გამოითვლება მიღებული ორი შეფასების საშუალო არითმეტიკულით.
8. თუ ორი ექსპერტის შეფასებას შორის განსხვავება არის 15 ქულა ან მეტი, პროექტი სარეცენზიოდ გაეგზავნება მესამე ექსპერტს. მიღებული სამი შეფასებიდან დაწყვილდება ერთმანეთთან ყველაზე ახლო მდგომი ორი შეფასება და მათი საშუალო არითმეტიკული იქნება პროექტის საბოლოო შეფასება. იმ შემთხვევაში, თუ სამი შეფასებიდან უმცირესი და უმაღლესი შეფასება თანაბრად განსხვავდება საშუალო შეფასებიდან, პროექტის საბოლოო შეფასებად ჩაითვლება საშუალო შეფასება (მაგალითად, თუ პროექტის შეფასებებია 60, 80 და 100 ქულა, საბოლოო შეფასებად ჩაითვლება 80 ქულა).
9. პროექტი სარეცენზიოდ არ გაეგზავნება მესამე ექსპერტს, თუ თავდაპირველი ორი ექსპერტის შეფასებისაგან არცერთია 71 ქულაზე მეტი ან ერთი ექსპერტის შეფასებით პროექტი არ წარმოადგენს ფუნდამენტურ კვლევას, ხოლო მეორე ექსპერტის შეფასება არ აღემატება 71 ქულას.
10. საგრანტო დაფინანსებას ვერ მიიღებს 86-ზე ნაკლები ქულით შეფასებული პროექტი.
11. ექსპერტთა ვინაობა კონფიდენციალურია.
12. კონკურსის შედეგების გამოცხადების შემდეგ, პროექტის ძირითადი პერსონალის, წამყვანი/თანამონაწილე ორგანიზაციის მოთხოვნის შემთხვევაში, ფონდი უზრუნველყოფს მათი პროექტის შესახებ ექსპერტთა მიერ გაკეთებული დასკვნების გაცნობას.
13. ექსპერტი შეფასებას დადგენილი კრიტერიუმების მიხედვით ახდენს დამოუკიდებლად, მიუკერძოებლად, მხოლოდ საკუთარი ცოდნისა და შეხედულებების შესაბამისად და ფონდის მხრიდან რაიმე სახის ჩარევის გარეშე.

**მუხლი 9. ინტერესთა კონფლიქტი**

1. დაუშვებელია ექსპერტი იყოს პირი, რომელიც არის ამავე კონ­კურსის მონაწილე.
2. დაუშვებელია კონკურსში ფონდის თანამშრომლის მონაწილეობა;
3. დაუშვებელია კონკურსში სამეცნიერო საბჭოს წევრის მონაწილეობა პროექტის სამეცნიერო ხელმძღვანელის, ძირითადი ან დამხმარე პერსონალის სტატუსით.
4. არ შეიძლება პროექტების დამტკიცების პროცესში მონაწი­ლეობდეს სამეცნიერო საბჭოს ის წევრი, ან იყოს ექსპერტი პირი:

ა) რომელსაც აქვს საერთო პუბლიკაცია ძირითად პერსო­ნალთან ან მონაწილეობდა მასთან ერთსა და იმავე სამეცნიერო-კვლევით პროექტში;

ბ) რომელმაც შესაძლოა უშუალოდ მიიღოს პროფესიული, ფინანსური ან პირადი სარგებელი პროექტის გამარჯვების ან დამარცხების შემთხვევაში;

გ) რომელსაც აქვს პროექტის თემატიკის ან კვლევის მეთო­დიკის შესახებ პროექტის ავტორებისაგან ფუნდამენტურად განსხ­ვა­ვებული პოზიცია;

დ) რომელიც თვითონ არის დაინტერესებული მხარე პრო­ექტში; პროექტში მონაწილე დაინტერესებული მხარის ნათესავია; პროექტში მონაწილე დაინტერესებული მხარის წარმომადგენელია; შრომით ურთიერთობაშია პროექტში მონაწილე დაინტერესებულ მხა­რესთან.

5. ამ დებულების მიზნებისათვის ნათესავად ჩაითვლება:

ა) პირდაპირი ხაზის ნათესავი;

ბ) მეუღლე, მეუღლის და-ძმა და პირდაპირი ხაზის ნათესავი;

გ) აღმავალი ხაზის პირდაპირი ნათესავის და-ძმა;

დ) და-ძმა, მათი მეუღლეები და შვილები.

6. სამეცნიერო საბჭოს წევრი და ექსპერტი ვალდებულია, სა­მეცნიერო საბჭოს/ფონდის გენერალურ დირექტორს ოფიციალუ­რად აცნობოს ამ მუხლში აღნიშნული გარემოებისა და თვითაცი­ლების შესახებ.

7. იმ შემთხვევაში, თუ ინფორმაცია ექსპერტის ინტერესთა კონფლიქტის შესახებ ფონდისთვის ცნობილი გახდება დასა­ფი­ნანსებლად შერჩეული პროექტების სამეცნიერო საბჭოს მიერ დამ­ტკიცებამდე, ფონდი უფლებამოსილია, იმსჯელოს ექსპერტის მიერ გაკეთებული შეფასების გაუქმების შესახებ.

**მუხლი 10. საგრანტო ხელშეკრულება**

1. დასაფინანსებლად შერჩეული პროექტების სამეცნიერო საბ­­ჭოს მიერ დამტკიცების შემდეგ ფონდი უზრუნველყოფს საგ­რან­ტო ხელშეკრულებათა გაფორმებას პროექტებში მონაწილე ძი­რი­თად პერსონალს, წამყვან და თანამონაწილე ორგანიზა­ცი­ებ­თან.
2. საგრანტო ხელშეკრულების გაფორმებამდე წამყვანი და თა­­ნა­მონაწილე ორგანიზაციები ფონდს წარუდგენენ წერილობით და­დასტურებას იმის შესახებ, რომ არა აქვთ სახელმწიფო ბიუჯე­ტის წინაშე დავალიანება.

 3. პროექტის ფარგლებში შექმნილი გამოგონების დაპატენ­ტე­ბის უფლება ეკუთვნის ფონდსა და გრანტის მიმღებს. შესაბამი­სად, იმ შემთხვევაშიც თუ აღნიშნულ გამოგონებას დააპატენტებს გრანტის მიმღები, ფონდს წარმოეშობა პატენტიდან გამომდინარე განსაკუთრე­ბული უფლებები. პატენტიდან გამომდინარე განსაკუთრებული უფ­ლებების გამოყენებიდან მიღებული მოგების პროცენტულობა განისაზღვრება შემდეგნაირად: 50% - გრანტის გამცემს და 50 % - გრანტის მიმღებს. აღნიშნულთან დაკავშირებით გრანტის გამცემსა და გრანტის მიმღებს შორის წარმოშობილი ურთიერთობები დარეგულირდება პატენტის მიღების შემდგომ გასაფორმებელ ხელშეკრულებაში.

4. გრანტის მიმღებს ეკრძალება შექმნილ ნაწარმოებზე არსებული განსაკუთრებული უფლებების 5 წლის განმავლობაში მთლიანად ან ნაწილობრივ ნებისმიერი ფორმით გადაცემა მესამე პირისათვის ფონდის წინასწარი წერილობითი თანხმობის გარეშე (ტერმინი „ნაწარმოები“ აქ გულისხმობს წიგნს, ბროშურას, კომპიუტერულ პროგრამას, რუკას, გეგმას, ესკიზს, ილუსტრაციას, თარგმანს, კრებულს, ენციკლოპედიას, ანთოლოგიას, მონაცემთა ბაზას და „საავტორო და მომიჯნავე უფლებების შესახებ“ საქართველოს კანონით განსაზღვრულ სხვა სახის ნაშრომებს).

1. ფონდი უფლებამოსილია, გრანტის მიმღების მიერ ყოვე­ლი საანგარიშო პერიოდის დაწყებამდე, არა უგვიანეს 20 დღით ადრე, წარდგენილი დასაბუთებული მოთხოვნის საფუძველზე, საგრანტო ხელშეკრულების სამოქმედო გეგმაში ან/და ხარჯთაღრიცხვაში გა­­ნახორციელოს ცვლილება. საანგარიშო წლის პერიოდში საგ­რანტო ხელშეკრულების ხარჯთაღრიცხვაში ცვლილებები დასაშ­ვე­ბია პროექტის მიმდინარე წლის საერთო ბიუჯეტის 5%-ის ფარ­გ­­ლებში.

**მუხლი 11. საგრანტო პროექტის შესრულების მონიტორინგი**

1. საგრანტო ხელშეკრულებით გათვალისწინებულ ტრანშებს ფონდი რიცხავს ავანსის სახით და ყოველი საანგარიშო პერიოდის ბოლოს ახორციელებს დაფინანსებული პროექტების მონიტორინგს, რომელიც მოიცავს პროექტის განხორციელების ფინანსურ და პროგრამულ მონიტორინგს.

2. ფინანსური მონიტორინგი გულისხმობს საგრანტო ხელშეკ­რუ­ლების ფარგლებში ფონდის მიერ გადარიცხული თანხების ხარ­ჯვის შესაბამისობის დადგენას ამავე ხელშეკრულებით გათვა­ლის­წინებულ ხარჯთაღრიცხვასთან.

3. პროგრამული მონიტორინგი გულისხმობს საგრანტო ხელშეკრულებით დაგეგმილი ამოცანების შესრულების დამადასტურებელი ანგარიშის შემოწმებას.

4. ფონდის მიერ მონიტორინგის განხორციელებისას:

ა) მიზნობრივ ხარჯად ჩაითვლება საგრანტო ხელშეკრუ­ლების ხარჯთაღრიცხვის ძირითადი ხარჯვითი კატეგორიის ფარ­გლებში განხორციელებული ხარჯი, თუ იგი მიეკუთვნება ამ ხარ­ჯ­ვით კატეგორიას;

ბ) არამიზნობრივ ხარჯად ჩაითვლება საგრანტო ხელშეკრუ­ლე­ბის ხარჯთაღრიცხვით გაუთვალისწინებელი ხარჯი. აღნიშნუ­ლი ხარჯი ექვემდებარება მიზნობრივ საგრანტო ანგარიშზე დაბ­რუნებას;

გ) გადახარჯვად ჩაითვლება საანგარიშო პერიოდში საგრან­ტო ხელშეკრულების ხარჯთაღრიცხვის კონკრეტული მუხლებით გათვალისწინებული ხარჯების გაწევა სხვა მუხლებში არსებული რესურსით, იმ შემთხვევაში, თუ გადახარჯულ მუხლში მომავალი ტრანშით ჩასარიცხი თანხა აღემატება ან ტოლია სხვა მუხლიდან გადახარჯული მუხლით გათვალისწინებული ხარჯებისათვის გა­მო­ყენებულ რესურსს, გადახარჯვა არ ჩაითვლება ხარვეზად და არ წარმოადგენს პროექტის შეჩერების საფუძველს;

დ) ნაშთად ჩაითვლება საანგარიშო პერიოდში გაუხარჯავი რესურსი, რომელიც შესაძლოა გაიხარჯოს მომდევნო საანგარიშო პერიოდებში.

5. პროექტის შეჩერება ან/და შეწყვეტა ხორციელდება „სა­ჯა­რო სამართლის იურიდიული პირის - შოთა რუსთაველის ეროვ­ნული სამეცნიერო ფონდის დაფუძნებისა და მისი წესდების დამ­ტკიცების შესახებ“ საქართველოს განათლებისა და მეცნიე­რე­ბის მინისტრის 2010 წლის 28 ივლისის N62/ნ ბრძანებით დად­გე­ნილი წესის შესაბამისად.

6. საგრანტო დაფინანსების შეწყვეტის შემთხვევაში პროექ­ტის ფარგლებში შეძენილი ქონება გადაეცემა ფონდს საკუთ­რე­ბაში.

7. პროექტი ჩაითვლება დასრულებულად, თუ

ა) პროექტის ფარგლებში ავანსად გადარიცხულ ყველა ტრანშზე პროექტის დახურვის მომენტში წარდგენილია შუალედური და საბოლოო ანგარიშები და პროექტი არ არის შეჩერებული ან შეწყვეტილი;

ბ) პროექტის სამეცნიერო ხელმძღვანელის მიერ წარდგენილი იქნება პროექტში განხორციელებელი კვლევისა და მიღწეული შედეგების შესახებ ანოტაცია, პროექტის ფარგლებში გამოქვეყნებული პუბლიკაციების/პატენტების მითითებით;

8. ამ მუხლის მე-7 პუნქტის „ბ“ ქვეპუნქტში აღნიშნული ანოტაცია შესაძლებელია გახდეს საჯაროდ ხელმისაწვდომი.